På pressemødet 4. november, dagen inden syv nordjyske kommuner blev lukket ned, blev der talt om faren ved den såkaldte cluster-5 minkmutation af coronavirussen, og i den forbindelse blev "Nordjylland som et nyt Wuhan" nævnt. På den baggrund har en række politikere i oppositionen kaldt sundhedsminister Magnus Heunicke (S) i samråd. - Med respekt for, at det er lettere at se tingene i bakspejlet, håber jeg, at der hos sundhedsministeren og myndighederne er en erkendelse af, at de overreagerede, da de lukkede Nordjylland. Der er en masse mennesker, der har betalt prisen for det. Jeg synes, at nordjyderne fortjener at få at vide, at de forklaringer, man kom med, ikke har holdt vand, siger Karsten Lauritzen (V). - Jeg håber, at Sundhedsministeren vil indrømme, at frygten for cluster-5 samt det billede, der blev tegnet af Nordjylland som et nyt Wuhan, har vist sig at være uden fagligt belæg, tilføjer han. Kan man ikke bare acceptere, at den slags fejl kan ske, når man står i en så ekstraordinær situation? - Vi accepterer, at der kan ske fejl. Men vi kunne bare godt tænke os, at når man begår fejl - både i fredstid og i tid med en pandemi – at de ansvarlige erkender de fejl, der er blevet begået. De skylder at sige, at de er kede af det, mener Karsten Lauritzen.
Sundhedsminister Magnus Heunicke skulle mandag have været i samråd, hvor det blandt andet er nordjyske Karsten Lauritzen (V), der står bag spørgsmålene. Samrådet er på grund af dagens pressemøde blevet udskudt.